stanford-oval/wikipedia huggingface dataset:
זיוף תעודות בפעילות תנועת הבריחה
פעילות הזיוף הסדירה > תעודות קולקטיביות

אחת הדרכים למעבר גבול באופן לא לגאלי הייתה שיטת התעודות הקולקטיביות עבור קבוצות "מטיילים". לפי שיטה זו הוכנה מבעוד מועד רשימה של שמות וזהויות של "המטיילים" העומדים לעבור את הגבול כקבוצה וכן תעודות מזויפות של אלו הנכללים ברשימה. פעילי הבריחה שהובילו את הקבוצות השתמשו, לפעמים, בתעודה קולקטיבית אחת מספר פעמים. כדי למנוע משומרי הגבול מלהחתים את התעודה הקבוצתית (דבר שהפך אותה ללא שמישה יותר) שיחדו פעילי תנועת הבריחה את שומרי הגבול (בסיגריות ואלכוהול) כדי ש"ישכחו" להחתים את התעודה או שיחתמו רק על ההעתק. תעודה לא מוחתמת כזו איפשרה להעביר בעזרתה קבוצות נוספות. דוגמה לפעילות כזו היא מעברי הגבול מגרמניה לצרפת של השורדים שהפליגו באוניה אקסודוס. כ-4,500 שורדים עברו עם 1,300 וויזות בלבד.
רשימות קולקטיביות כללו, לעיתים, גם "משפחות", כלומר מארגני הרשימה יצרו משפחות פיקטיביות ממספר שורדים ללא קשר משפחתי ביניהם. דבר זה חייב את אותם "בני משפחה" ללמוד בע"פ את הפרטים על בני המשפחה האחרים.
פעילות הזיוף הסדירה > הומור של זייפנים

הזייפנים ניצלו את ריבוי התעודות והחותמות ואת חוסר ההיכרות של שומרי הגבולות עם מגוון זה כדי לכלול בדיחות פנימיות בטפסים. כך למשל רשמו הזייפנים, במקום המיועד לרישום העיסוק, את האותיות .B.G שמשמעותן "בריחה געשעפטן" (עסקי בריחה), או את האותיות J.Z.שמשמעותן "ידישע צורס" (צרות יהודיות). ככל שהתעודות עברו את הגבולות יותר פעמים והוחתמו בחותמות שונות, לפעמים במעברי גבול שונים, וכך הן הפכו לאמינות יותר.
פעילות הזיוף הסדירה > ניירות "מתוקנים"

במקרים מסוימים שינו עובדי מפעלי הזיוף את משמעותם של מסמכים. כך למשל קיבל ארגון הבריחה מכתב אמיתי מהוותיקן, בו נאמר כי "מזכירות המדינה של הוותיקן תומכת בפעולה של הצלת ילדים יהודים ומבקשת משלטונות פולין, צ'כיה ורומניה להגיש את העזרה האפשרית בפעולה אנושית זו". לדעת הארגון המכתב לא היה מספיק חד משמעי כדי לאפשר הוצאת ילדים מפולין ולכן הוחלט "לשפרו" ובהתאם לכך שיפצו זייפני הארגון את המכתב והנוסח "המתוקן" שלו כלל את המשפט ש"הוותיקן מתחייב לקבל את הילדים על אחריותו" והופץ בין פעילי הארגון.
במקרה נוסף (לפי עדותו של אבא גפן, מפקד הבריחה בעיר זלצבורג) נאסר מעבר פליטים שמגיעים ברכבת מזלצבורג לגרמניה, ולכן זוייפו ניירות עבור הפליטים ש"הוכיחו" שהם כבר גרים במחנה עקורים בגרמניה ורק "חוזרים לשם" דבר שאיפשר להם לעבור את ביקורת.
במקרה נוסף השיג אחד מחברי ארגון הבריחה תעודה למעבר הגבול מפולין לווילנה בה נרשם שהוא ראשי לקחת עמו איש נוסף (נרשם בתעודה "1 איש נוסף"). אותו פעיל נעזר במפעלי הזיוף כדי לשנות את התעודה כך שיכתב בה "11 איש נוספים" וכך יכול היה להעביר 11 אנשים מברית המועצות לפולין. אותו פעיל השתמש בתעודה מספר פעמים נוספות והבריח עשרות יהודים לפולין.
פעילות הזיוף הסדירה > תקלות

תהליך זיוף התעודות לא היה נקי משגיאות או מחוסר בחותמות דבר שאיתגר את חברי ארגון הבריחה ואילץ אותם לאלתר פתרונות. כך למשל שליח הבריחה בפראג, אלחנן גפני, זומן למשרדו של קצין צ'כוסלובקי בכיר במשטרת הגבולות לבירור למה בחותמת (המזויפת) של הקונסוליה הצ'כית בוורשה חסרה לאריה, סמל המדינה הצ'כית, ציפורן ברגלו השמאלית. טעות זו הועברה לטיפול מפעל הזיוף שתיקן את החותמת.
במקרה אחר, בגבול אוסטריה גרמניה, סירב מפקד תחנת הגבול להעביר טרנספורט של הבריחה בגלל חוסר בחותמת מסוימת. מפקד הבריחה בזלצבורג, אבא גפן, התייצב בתחנת משטרת הגבול כשהוא לובש מדים של ארגון CAJR - Committee for Assistance to Jewish Refugees שלא היה קיים כלל. המדים הרשימו את שומרי הגבול, וגפן שיכנע את השומרים לתת לו דוגמה של החותמת ודוגמה זו עברה מייד למפעל הזיוף כדי לייצר ממנה חותמת חדשה.
היקף פעילות הזיוף של הבריחה

תנועת הבריחה העבירה כ-300,000 פליטים יהודים ברחבי אירופה. כל פליט עבר בדרכו מספר גבולות ובחלקם הגדול של מעברי גבול נדרש הפליט להציג ניירות שיניחו את דעתם של שומרי הגבולות כשרוב הניירות האלו היו מזויפים.
ניתן איפוא לסכם ולומר, כי לא רק שיחדנו, כיזבנו. גם שיקרנו, התחזינו, תיעתנו, זייפנו מסמכים, גנבנו גבולות והברחנו דרכם המוני אנשים. ואף על פי כן – ואולי גם זה לחטא יחשב – לא היססנו, לא התחבטנו, לא היכינו על חזינו, לא התחרטנו. ראינו בכך שליחות ומלוי מצווה
.
ראו גם

תנועת הבריחה
יוסי חן
יוחנן כהן
אבא גפן
אשר בן נתן
הבריגדה היהודית
פוגרום קיילצה
צבי נצר
נשים בתנועת הבריחה
לקריאה נוספת

צביקה דרור, בנתיבי הצלה, הקיבוץ המאוחד, 1988.
אשר בן נתן, החוצפה לחיות, משרד הביטחון, 2002.
מירי נהרי, הבריחה הביתה, עמותת מורשת הבריחה, 2022.
הערות שוליים

↑  אפרים דקל, בנתיבי הבריחה, מערכות, 1958, עמ' 549
↑  יוסי חן, האור בקצה היער, מורשת, 2011
↑  יוחנן כהן, עוברים כל גבול, זמורה ביתן ומשואה, 1995, עמ' 212
1 2 3  יוחנן כהן, עוברים כל גבול, זמורה ביתן ומשואה, 1995, עמ' 213
↑  שפר הייתה סטודנטית למתמטיקה באוניברסיטה בריגה, ברחה לפנים ברית המועצות מפני הצבא הנאצי ועם תום המלחמה חזרה לריגה והצטרפה לתנועת הבריחה
↑  בהמשך היה צורך להבריח את לאה פרזמה-שפר לפולין שם המשיכה בפעילותה בבריחה ועסקה באיסוף ילדים יהודיים וטיפול בהם בבית ילדים
↑  ניבה אשכנזי, אולי הלילה זה יקרה, כרמל, 2021
↑  יוחנן כהן, עוברים כל גבול, זמורה ביתן ומורשת, 1995, עמ' 211
1 2  אפרים דקל, בנתיבי הבריחה, מערכות, 1958, עמ' 553
↑  יוחנן כהן, עוברים כל גבול, זמורה ביתן ומשואה, 1995, עמ' 58
↑  יוחנן כהן, עוברים כל גבול, זמורה ביתן ומשואה, 1995, עמ' 247
↑  יוחנן כהן, עוברים כל גבול, זמורה ביתן ומשואה, 1995, עמ' 366
↑  ראיון מצולם, אבא גפן, ארכיון מחנה המעפילים עתלית
1 2  יוחנן כהן, עוברים כל גבול, זמורה ביתן ומשואה, 1995, עמ' 391-389
↑  אפרים דקל, בנתיבי הבריחה, מערכות, 1958, עמ' 429-428
↑  אפרים דקל, בנתיבי הבריחה, מערכות, 1958, עמ' 549
1 2  אפרים דקל, בנתיבי הבריחה, מערכות, 1958, עמ' 551
↑  אבא גפן, פורצי המחסומים, יסוד, 1061
↑  אבא גפן, פורצי המחסומים, יסוד, 1961, עמ' 112-111
↑  אפרים דקל, בנתיבי הבריחה, מערכות, 1958, עמ' 392
↑  מ. שמואלביץ', עדות, ארכיון הבריחה אפעל מיכל 28, תיק 5
↑  אבא גפן, פורצי המחסומים, יסוד, 1961, עמ' 143
↑  יוחנן כהן, עוברים כל גבול, זמורה ביתן ומשואה, 1995, עמ' 219
תמי אימי מכון למחקר ולפתוח

| --- | --- |

 נתונים כלליים
 תקופת הפעילות:  1952–הווה (כ־73 שנים) 
 קואורדינטות:  32°47′18″N 35°02′21″E﻿ / ﻿32.788304°N 35.039288°E﻿ / 32.788304; 35.039288 
  
 www.tami-imi.co.il
  (למפת חיפה מוגדלת) מיקום המעבדות(למפת חיפה רגילה) מיקום המעבדות(למפת הגליל המערבי רגילה) מיקום המעבדות(למפת הגליל המערבי מוגדלת) מיקום המעבדות he
 
תמי אימי מכון למחקר ולפתוח בע"מ נוסדה בשנת 1951 כחברה ממשלתית בשם תעשיות מחצבי ישראל בע"מ והייתה תחת אחריות משרד הפיתוח. בשנת 1964 נרשמה תחת שמה החדש. משנת 1975 חברת בת של כימיקלים לישראל.
היסטוריה

חברת "מחצבי ישראל" החלה לפעול באפריל 1951, במטרה לנצל מחצבים שנתגלו בסקרים גאולוגיים, שביצע חיל המדע של צה"ל בנגב, בשיתוף חוקרי מכון ויצמן. התכנון היה שהחברה תפעל כחברת החזקות ממשלתית שתחתה יוקמו חברות בת שתוקמנה לשם ניצולם של מחצבי הנגב, בשיתוף המגזר הפרטי, אך שחברת האם תמשיך להחזיק בשליטה בהן. המנכ"ל הראשון של החברה היה יוסף בלומנפלד, כימאי יהודי-צרפתי (שהיה נשוי לרחל אחותה של ורה ויצמן) בעל ניסיון רב שעשה את התפקיד בהתנדבות, ליושב ראש החברה מונה הרמטכ"ל הראשון יעקב דורי. עם הקמת החברה זוהו מספר תחומים בהם ניתן לנצל את המחצבים, כולל: הפקת נפט מפצלי שמן בישראל, כריית נחושת בתמנע, כריית ברזל במכתשים, הפקת פוספטים וחרסית במספר אתרים בנגב. לצורך כך הוקמו חברת "פוספטים בנגב" בשנת 1951, חברת "חרסית וחול זך בנגב" בשנת 1952; במקביל הוחל בדיונים עם חברה בלגית על הקמת מכרות נחושת תמנע והוחל בכרייה ניסיונית במקום. חברת בת שלישית שהוקמה באותה עת הייתה חברת "מפעלי תובלה", שתפקידה היה לשמש כזרוע לוגיסטיקה משותפת של חברות הקבוצה.
בתחילת 1954 הודיעה החברה על תחילת ההפקה של עופרת ברזל במכתש הגדול, אולם בספטמבר נמסר שכמות הברזל במקום דלה. באותה שנה גם הוקם מכרה הברזל מנרה ברכס רמים, אך שם לא הייתה כדאיות כלכלית.
ביולי 1954 התפטר מנכ"ל החברה יוסף בלומנפלד שחזר לצרפת, שם היו בבעלותו מספר מפעלים כימיים. והוא הוחלף בידי אליעזר בודנקין. בשנת 1958 הוחלט לערוך ארגון מחדש בפעילות החברה ולהפוך את המחקר והפיתוח לעיקר פעילותה. לצורך כך אוחדה פעילות זאת עם פעילות המחקר של מפעל "דשנים וחומרים כימיים", תחת ניהולו של אלכסנדר גולדברג.
בינואר 1964 הופרדה פעילות המחקר והפיתוח משאר הפעילות של חברת "מחצבי ישראל" והחלה לפעול תחת השם "תעשיות מחצבי ישראל" (או בקיצור תמ"י). באפריל 1965 חנכה החברה מעבדה מודרנית שנקרא על שמו של יוסף בלומנפלד. בשנת 1975 הפכה לחברת בת של "כימיקלים לישראל".
פעילות מחקר ופיתוח

במסגרת פעילות חברת "מחצבי ישראל" הוקמה מחלקת מחקר שתפקידיה היה ביצוע סקרים גאולוגיים לשם איתור מכרות ומחצבים בעלי ערך כלכלי, ביצוע מחקרי מעבדה לשם ניצול המחצבים, תכנון ליווי והפעלת מפעלי תעשיית המכרות והמחצבים. בישראל התגלו חמישה מחצבים מתכתיים, שרק לאחד מהם כדאיות כרייה והוא הנחושת בתמנע. שאר המרבצים המתכתיים המצויים באדמת ישראל הם הזהב והברזל, המצויים על גבול הכדאיות הכלכלית, וגם מנגן ואורניום, אשר המרבצים שלהם לא נחפרים, משום שהם מתחת לסף הכדאיות הכלכלית.
החל מ-1958 מעבדות המחקר והפיתוח של "מחצבי ישראל" פועלות במפעל "דשנים וחומרים כימיים" בקריית אתא. שם כבר פעל צוות בראשותו של אלכסנדר גולדברג. המעבדות היו לארגון הגדול ביותר בישראל שעסק במחקר שימושי בתחום הכימיה וניצול מחצבים והחל לספק שירותים גם ללקוחות מחוץ לישראל. מנהל המעבדות באותה עת היה ד״ר אברהם בניאל.
אחת הצלחות הגדלות של החברה הייתה פיתוח תהליך חדש לייצור חנקת אשלגן, שאותו הגה אברהם בניאל. אחרי מספר שנות פיתוח התהליך יושם בהצלחה בחברת חיפה כימיקלים. שברבות השנים הפכה לתאגיד בינלאומי לייצור דשנים לחקלאות וכימיקלים לתעשייה.
הערות שוליים

↑  דיון על פעולות חב' "מחצבי ישראל", הארץ, 1 באפריל 1951
מועצת מחצבי ישראל נתכנסה לישיבתה הראשונה, דבר, 1 באפריל 1951
↑  גלגוליה של חברת "מחצבי ישראל", מעריב, 1 באפריל 1951
↑  מדוע התפטר ד"ר י.בלומנפלר?, דבר, 29 ביולי 1954
↑  י.דורי יו"ר הנהלת "מחצבי ישראל", על המשמר, 1 באפריל 1951
↑  נתן דונביץ, נפט יופק מאבן הביטומאן בארץ - מומחים אמריקאים הוזמנו לשם כך - הצליחו ניסויי הפקת הנחושת והברזל - יוקמו חברות־בת לניצול המחצבים, הארץ, 2 באפריל 1951
 המשך הכתבה - חברות-בת ל"מחצבי ישראל", הארץ, 2 באפריל 1951
↑  חברה לחמרי קרמיקה, הארץ, 17 ביולי 1952
הוקמה חברה להפקת הקאולין בנגב, על המשמר, 18 ביולי 1952
↑  נתן דונביץ, הסכם לניצול הנחושת בנגב ייחתם היום בין ממשלת ישראל וחברה בלגית, הארץ, 4 במאי 1952
נחתם בראשי־תיבות ההסכם עם הבלגים בדבר ניצול הנחושת בנגב, הארץ, 5 במאי 1952
↑  סט"א, הוחל בכריית נחושת כסביבת אילת, קול העם, 17 באפריל 1952
בישראל - מקורות נחושת עשירים, קול העם, 28 במאי 1952
↑  מכרות ־תמנה יוכלו לספק את כל תצרוכת ישראל בנחושת, על המשמר, 8 בינואר 1953
↑  עתי"ם, מקווים להפיק 30 אלף טון ברזל לשנה, זמנים, 26 בפברואר 1954
↑  עפרות הברזל במכתש הגדול נתגלו כ"דלים", הארץ, 23 בספטמבר 1954
↑  צבי גולדברג, עם כורי הברזל בגליל, על המשמר, 29 באוגוסט 1954
מתקדמות עבודות לגילוי עפרות־ברזל בגליל, על המשמר, 24 במאי 1954
↑  ספקות בדבר כדאות הניצול של עפרות הברזל במנרה, למרחב, 27 במאי 1958
↑  התפטר מנהל 'מחצבי ישראל', הארץ, 27 ביולי 1954
↑  שאול בן חיים, "טראסט־־המוחות" ישראלי יוקם ב"מחצבי ישראל" - עשרות מהנדסים ומומחים יעסקו במחקר ובתכנון ארוך־טווח, לא רק בישראל אלא גם בחוץ־לארץ, מעריב, 13 ביוני 1958
בודנקין מסביר את השינויים ב"מחצבי ישראל", מעריב, 1 ביוני 1958
↑  חברת תמ"י פיתחה המצאות המביאות תועלת למשק, הארץ, 2 בנובמבר 1970
↑  נחנכה המעבדה החדשה בתעשיות מחצבי ישראל, הארץ, 13 באפריל 1965
↑  גורם חשוב לתיעוש הכימי ולמאזן הכלכלי הלאומי תמי — מכון למחקר ופיתוח - גורם חשוב לתיעוש הכימי ולמאזן הכלכלי הלאומי, דבר, 23 באפריל 1975
↑  סיפורם של מדענים שחדרו לחיק הטבע השומם - חפשו אוצרות בנגב, "העולם הזה", גיליון 964 מ-5 באפריל 1956, עמוד 15
↑  מומחי מחצבים עורכים סקר גיאולוגי באיזור הרי יהודה, הארץ, 30 בדצמבר 1952
↑  א. גולדברג-מנהל - מחצבי ישראל, הארץ, 30 במאי 1958
↑  יוסף שביט, במעבדות מחצבי ישראל - מדענים ישראלים עוסקים בעבודות מחקר לפיתוח אוצרותינו הטבעיים, ידע ישראלי - ענף יצוא, דבר, 17 במרץ 1960
פעולות־מחקר נרחבות במעבדות "מחצבי ישראל', על המשמר, 9 ביולי 1959
↑  אריה נשר, חיפה כימיקלים – מפעל העומד במבחן מיליונים מיצוא מוצר , שהומצא ע"י מחצבי ישראל, הארץ, 4 בדצמבר 1970
↑  מיכל פלטי, ‏יזמות לנצח: פרופ' אברהם בניאל מקים חברה בגיל 98, באתר גלובס, 31 ביולי 2016
| --- | --- |
בקרת זהויות :  ISNI: 0000 0004 0480 0603
ספורט נשים

נבחרת ברזיל בכדורגל נשים במשחק חצי הגמר נגד נבחרת שוודיה בכדורגל נשים
ספורט נשים כולל את כל תחרויות הספורט וליגות הספורט בהן משתתפות רק נשים. היקף ההשתתפות של נשים בענפי ספורט, והפופולריות של ענפי הספורט בקרב נשים התרחב מאוד במאה ה-20, במיוחד ברבע האחרון שלה, בעקבות השינויים המהותיים בחברות מודרניות, ששמו דגש על שוויון בין המגדרים. למרות שהיקף ההשתתפות ורמת הביצועים שונים במידה משמעותית ממדינה למדינה ומענף ספורט אחד למשנהו, הפך ספורט נשים נפוץ למדי ברחבי העולם. בענפי ספורט בודדים, כגון החלקה אמנותית על הקרח, התחרויות בהן משתתפות נשים פופולריות יותר מהתחרויות בהן משתתפים גברים.
ישנם ענפי ספורט שבעבר היו בלעדיים לנשים, כמו שחייה צורנית והתעמלות אמנותית אולם בשנים האחרונות מתקיימות תחרויות גם לגברים.
שיתוף נשים בתחרויות לגברים

במקביל לתחרויות נפרדות לנשים, היו מקרים בהם נשים השתתפו בתחרויות לצד גברים. ג'קי מיטשל השתתפה במשחקי בייסבול לצד גברים עוד במחצית הראשונה של המאה ה-20. יהודית פולגר השתתפה בתחרויות שחמט לגברים לרבות הייתה חברה בנבחרת הונגריה באולימפיאדת השחמט.
ענפים ללא הפרדה מגדרית

בענף הרכיבה על סוסים לא קיימת הפרדה מגדרית ונשים וגברים מתחרים זו לצד זה. במשך שנים רבות במספר ענפי ספורט נשים וגברים השתתפו ביחד כמו בטניס טורניר לזוגות מעורבים, בהחלקה על הקרח. 
בספורוט המוטורי עקרונית לא קיימת הפרדה בין גברים לנשים, למרות שבפועל כמעט כל הנהגים הם גברים. מישל מוטון התחרתה במשך שנים רבות באליפות העולם בראלי וניצחה ארבעה מרוצים. למרות זאת, בשנת 2019 החלה לפעול אליפות ה-W Series, המיועדת לנהגות בלבד, במטרה לסייע לנשים לצבור ניסיון ולהתקדם בענף.
לאחרונה נעשה ניסיון בכמה ענפי הספורט מובילים, ליצור תחרות קבוצתית המשלבות נשים וגברים ביחד, לדוגמה באתלטיקה ריצת שליחים 4x400 מטר משולבת בשתי נשים ושני גברים ובשחייה משחי שליחים 4x100 מטר חופשי ו-4x100 מטר מעורב משולבים בשתי נשים ובשני גברים כל אחד. בשנים האחרונות נעשה ניסיון גם בענף הקפיצה למים לקיים תחרות משולבת של נשים וגברים וכן בשחייה צורנית.
הבדלים פיזיולוגים בין גברים לנשים

בהשוואה בין המינים במדדים אנתרופומטריים שונים נמצא כי
א. האישה נמוכה מהגבר ב-8-10 ס"מ.
ב. משקלה נמוך ב-11-14 ק"ג.
ג. היא בעלת רקמת שומן גדולה יותר ב-5-7 ק"ג ובעלת מסת גוף רזה נמוכה יותר ב-18-20 ק"ג. 
נתונים אלו מייצגים ערכים ממוצעים של האוכלוסייה.
הבדלים מבניים נוספים באים לידי ביטוי במסת שריר קטנה יותר בקרב נשים ובהתאמה - נפח לב קטן יותר. כמו כן, לנשים נפח ריאות ונפח דם קטנים
יותר. הבדלים אלו עשויים להשפיע רבות על יכולת הביצוע של ספורטאיות בענפים המצריכים תמיכה של המערכת האירובית והאנאירובית ומרכיבי כושר נוספים.
הוויכוח על שילוב טרנסג'נדרים בספורט הנשים

החל מהעשור השני של המאה ה-21 מתנהל ויכוח סביב שיתופם של גברים שעברו שינוי מין בתחרויות לנשים. הוויכוח החל עקב השתתפות נשים בעלות טסטוסטרון גבוה בתחרויות אתלטיקה, ונמשך עם זכייתם של כמה טרנסקסואלים בתחרויות המיועדות לנשים. כמה מאיגודי הספורט העולמיים, אסרו על השתתפות ספורטאים שעברו שינוי מין בתחרויות לנשים, עקב חוסר ההוגנות, והודיעו כי יקיימו עבורם תחרויות נפרדות.
תחרויות וליגות בולטות

WNBA (כדורסל נשים)
WTA (טניס)
אליפות העולם בכדורסל נשים
אליפות העולם בכדורגל נשים
גביע העולם בכדורגל נשים
ליגת האלופות לנשים
Invicta Fighting Championships (אמנויות לחימה משולבות)
גלריה

ספורטאית מאוניברסיטת קליפורניה במשחק כדורגל
הזוכה במדליית הזהב במשחקים האולימפיים בתחרויות ריצה מסרט דפאר מאתיופיה
מאסטר האו ג'יה-הואה, אשר מומחית באמנות הלחימה וו-שו, נחשבת לאדם המצטיין בענף ספורט זה בתולדות סין
רוכבת האופניים ההולנדית אלן ואן דייק באולימפיאדת הקיץ 2012
הטניסאית הצ'ילאנית פרננדה בריטו
ראו גם

נשים במשחקים האולימפיים
הערות שוליים

↑  , יולי 2012, באתר אתנה
| --- | --- |
בקרת זהויות :  NLI: 987007529391205171  LCCN: sh85126934
פליפ פלופ

פליפ פלופ מסוג D
באלקטרוניקה ומעגלים אלקטרוניים, פליפ פלופ (בעברית: דְּלַגְלַג) הוא מעגל רב־רטט דו־יציבי שמסוגל לשמור ערך של סיבית (bit) אחת.
בעבר נבנו מעגלי פליפ פלופ סביב שתי שפופרות ריק מסוג טריודה. מצב יציב ראשון היה כאשר שפופרת אחת הוליכה זרם חשמלי והשפופרת השנייה לא הוליכה זרם. המצב היציב השני היה הפוך. במחשב הראשוני אניאק השתמשו בשפופרת טריודה כפולה מדגם 6SN7 למעגל פליפ פלופ אחד לשם זיכרון של ביט אחד. עם המצאת הטרנזיסטור בשנות ה־50 של המאה ה־20, נבנו המעגלים סביב שני טרנזיסטורים שהחליפו את הטריודות. עם פיתוחם של המעגלים המשולבים בשנות ה־60 של המאה ה־20, יוצרו שבבים המכילים פליפ פלופים רבים.
הפליפ הפלופ האלקטרוני הראשון הומצא בשנת 1919 על ידי ויליאם אקלס (William Eccles) ופ. ו. ג'ורדן (F. W. Jordan), ולכן בתחילה הוא נקרא מעגל מעורר אקלס־ג'ורדן.
הפליפ פלופ הקלאסי מסוג S-R מקבל 2 אותות: "עבור למצב 1" (Set), "עבור למצב 0" (Reset) ומוציא 2 אותות: המצב (Q) והיפוך המצב.
במערכות סינכרוניות הפליפ פלופ מקבל גם אות שעון. במערכות אלה נפוצות 4 סוגים: T (קיצור של Toggle)‏, S-R (קיצור של Set-Reset),‏ J-K (על שם הממציא), ו־D (קיצור של Delay). מצב הפליפ פלופ נקבע בכל מחזור שעון מחדש על פי משוואת המצב שלו. משוואה זו מגדירה תוצאת  Q_{next} על פי ערכי הכניסות או ערך המוצא הנוכחי  Q.
היסטורית, השם "פליפ פלופ" שימש לתיאור הן של רכיבים סינכרוניים והן של רכיבים א-סינכרוניים. בשנים מאוחרות יותר נשמר לעיתים השם לרכיבים סינכרוניים בלבד - כלומר, כאלו המשנים את המוצא רק בעליית או בירידת אות השעון (לפי החלטת היצרן). מעבר של השעון מ־0 לוגי ל־1 לוגי או להפך נקרא מעבר אקטיבי של השעון, או שפה דוגמת של השעון.
סוגי פליפ פלופ > פליפ פלופ D

פליפ פלופ מסוג D (קיצור ל־Data או ל־Delay) הוא בעל כניסה אחת שמועברת למוצא בשפה הדוגמת של השעון, ללא תלות במוצא הנוכחי. אם D=1, בשפה הדוגמת של השעון המוצא יהיה 1 ואם D=0 בשפה הדוגמת של השעון המוצא יהיה 0. התנהגות הפליפ יכולה להתפרש כהשהיה, כי המידע עובר דרך הפליפ פלופ בהשהיה של מחזור שעון מאז שהגיע לכניסתו.
המשוואה המאפיינת את הפליפ פלופ היא:
Q_{next}=D
וטבלת האמת שלו היא:
| --- | --- |
D: Qnext
0
1
סוגי פליפ פלופ > פליפ פלופ T

אם כניסה T בפליפ פלופ גבוהה, הפליפ פלופ הופך את המוצא. אם כניסה T נמוכה הוא שומר על הערך הקודם של היציאה. דלגלג זה מתנהג כשער לוגי XOR. ההתנהגות הזאת מתוארת על פי המשוואה הבאה:
Q_{next}=T\oplus Q
וזאת טבלת האמת שלו:
| --- | --- |
T: Qnext
0:  Q
1:  {\overline {Q}}
סוגי פליפ פלופ > פליפ פלופ S-R

פליפ פלופ Set/Reset מוציא ערך לוגי גבוה אם כניסת Set שלו גבוהה וכניסת Reset נמוכה בשפה הדוגמת של השעון. הפליפ פלופ מוציא ערך לוגי נמוך אם כניסת Reset שלו גבוהה וכניסת Set נמוכה בשפה הדוגמת של השעון. אם שתי הכניסות Set ו־Reset נמוכות הפליפ פלופ שומר על ערכו הנוכחי והמוצא לא משתנה בשפה הדוגמת של השעון (הפליפ פלופ זוכר את המוצא הקודם). אולם, אם שתי הכניסות Set ו־Reset גבוהות בשפה הדוגמת של השעון, המוצא לא מובטח.
זאת טבלת האמת של פליפ פלופ S-R:
הטבלה הבאה מראה את ערך המוצא לפני עלית השעון כאילו היה כניסה נוספת:
| 0 | 1 | 2 |
| --- | --- | --- |
| S | R | Qnext |
| 0 | 0 |  Q |
| 0 | 1 | 0 |
| 1 | 0 | 1 |
| 1 | 1 | לא־יציב |

באחריות מתכנן המעגל להבטיח שלא ייווצר מצב בו S=R=1. בהינתן תנאי זה, בדרך כלל נמנעים מכתיבת משוואה אופיינית לפליפ פלופ S-R. קיימים חיבורי Master-Slave שונים של פליפ פלופים מסוג S-R שמשיגים תוצאות שונות, בדרך כלל כדי להימנע ממצב שבו S=R=1 ולהביא להתנהגות דטרמיניסטית.
דיאגרמת מעברים של פליפ פלופ S-R
דיאגרמה אינטראקטיבית של פליפ-פלופ S-R (יש ללחוץ על התמונה להפעלה.
R1, R2 = 1 kΩ, R3, R4 = 10 kΩ
מימוש פליפ פלופ S-R בעזרת שערי NOR
סוגי פליפ פלופ > פליפ פלופ J-K

פליפ פלופ J-K דומה לפליפ פלופ S-R, אך ההבדל ביניהם הוא במצב שבו שתי הכניסות שוות ל־1. פליפ פלופ J-K מפרש מצב זה בתור היפוך הכניסה. בפירוט, הצירוף J=1, K=0 קובע את מוצא הפליפ פלופ ב־1 לוגי, הצירוף J=0, K=1 מאפס את מוצא הפליפ פלופ, והצירוף J=K=1 הופך את מוצא הפליפ פלופ (קובע את המוצא החדש בתור ההופכי של המוצא הישן. אם קובעים שתמיד J=K הפליפ פלופ הופך להיות פליפ פלופ מסוג T.
המשוואה האופיינית של פליפ פלופ J-K היא:
Q_{next}=J{\overline {Q}}+{\overline {K}}Q
וטבלת האמת שלו היא:
| 0 | 1 | 2 |
| --- | --- | --- |
| J | K | Qnext |
| 0 | 0 |  Q |
| 0 | 1 | 0 |
| 1 | 0 | 1 |
| 1 | 1 |  {\overline {Q}} |

ראשי התיבות של הפליפ פלופ מפורשים בהומור בתור Jump-Kill.
שימושים

הפליפ פלופ יכול לשמור סיבית אחת של מידע. לפיכך ניתן לממש אוטומט סופי (מכונת מצבים) באמצעות מספר פליפ פלופים לזכירת המצב הנוכחי של המכונה. באמצעות לוגיקה צירופית יחושב המוצא והמצב הבא כפונקציה של הכניסות והמצב הנוכחי על מנת לבצע את פעולת האוטומט כפי שתוכננה.
במחשב נהוג לקבץ מספר פליפ פלופים לפי גודל מילת המעבד לכדי אוגרים. האוגרים משמשים לשמירת מצב המעבד ולאחסון מיידי של האופרנדים לפעולותיו, בין אם אלה ערכים מספריים, מונים, תווים ASCII או נתונים מסוגים רבים נוספים. אוגרים בודדים יכולים להיות ממומשים גם שלא כחלק ממעבד מחשב. אוגר זיזה, למשל, הוא אוטומט סופי בעל שימושים רבים בהנדסת חשמל לרבות אפליקציות בתורת הקודים ובקריפטוגרפיה.
פליפ פלופ D מייצג סיבית אחת במספר בינארי כחלק מן האוגר.
פליפ פלופ T שימושי לספירה. בשפה הדוגמת של השעון הפליפ פלופ הופך את המוצא אם כניסת T שלו היא 1. המוצא מפליפ פלופ אחד יכול להתחבר לכניסת השעון של פליפ פלופ אחר וכן הלאה. כאשר המוצא הסופי של המעגל הוא רצף של סיביות שהן מוצאי פליפ פלופים, מתקבל מספר בינארי שמייצג את מספר מחזורי השעון שעברו. המספר המקסימלי הוא  2^{n}-1 כאשר n הוא מספר הפליפ פלופים בהם משתמשים.
אחת הבעיות במונה כזה (שנקרא Ripple counter) היא שהיציאה לא תקפה בזמן שהשינוי בכניסה מתפשט דרך המעגל. קיימים שני פתרונות לבעיה זו. אחד מהם הוא לדגום את מוצא המעגל רק בזמן שהוא תקף (אפשר למשל לשים פליפ פלופ D במוצא). פתרון אחר הוא להשתמש במעגל מסוג אחר שנקרא מונה סינכרוני. המימוש שלו מסובך יותר כדי להבטיח שהמוצאים של המונה משתנים בו זמנית ברגע ידוע מראש.
מחלק תדר: שרשרת של פליפ פלופים מסוג D כמו שתוארה לעיל מחלקת את התדר פי 2n, כאשר n הוא מספר הפליפ פלופים בין הכניסה ליציאה.
תיזמון ומטה־סטביליות

פליפ פלופ סינכרוני מועד לבעיה שנקראת מטה־סטביליות שמתרחשת כשכניסת הנתונים משתנה בזמן השפה הדוגמת של השעון. התוצאה היא שהפליפ פלופ עלול להתנהג בצורה לא צפויה. עלול לקחת זמן רב יותר עד שהיא תעבור לערך לוגי חוקי כלשהו, אך ערך זה עלול להיות לא נכון. במערכות מחשב מצב זה עלול לגרום לקריסת תוכנה והשחתת מידע.
ניתן למנוע מטה־סטביליות אם מוודאים שכניסות המידע תקפות בפרק זמן כלשהו לפני ואחרי השפה הדוגמת, שנקראים זמן setup (מסומן tsu) וזמן hold (מסומן th) בהתאמה. זמנים אלה ניתנים בדפי המידע שמספק היצרן, והם בדרך כלל בין כמה ננו־שניות לכמה מאות ננו־שניות ברכיבים מודרניים. כל הזמנים במעגל סינכרוני נמדדים ביחס לשפה הדוגמת של השעון.
אולם לא תמיד ניתן לעמוד בתנאי setup ו־hold כי כניסת הפליפ פלופ יכול להתחבר לאות שעלול להשתנות בזמן שלא בשליטת המתכנן. במצב כזה, הדבר הטוב ביותר שהמתכנן יכול לעשות הוא להפחית את הסיכוי לתקלה עד מידה מסוימת, שתלויה בדרישות האמינות של המעגל. שיטה אחת למנוע מטה־סטביליות היא לחבר כמה פליפ פלופים בשרשרת, כך שהמוצא של פליפ פלופ אחד מזין את המבוא של הפליפ פלופ הבא ולכולם שעון משותף. בשיטה זו הסיכוי למטה־סטביליות יורד לערך זניח, אבל אף פעם לא לאפס.
קיימים פליפ פלופים עמידים במיוחד בפני מטה־סטביליות. בהם זמני setup ו־hold הם קצרים מאוד, אבל גם הם לא פותרים את הבעיה לחלוטין. זה מפני שמטה־סטביליות היא לא רק עניין של תכנון המעגל. כששינויי השעון והמידע סמוכים זה לזה, מתרחש מרוץ מידע והפליפ פלופ מוכרח להכריע מה התרחש קודם. גם אם הפליפ פלופ יהיה מהיר מאוד, אם שינוי המידע והשעון יהיו סמוכים מאוד קיים סיכוי שהפליפ פלופ לא יכריע מי התרחש קודם ויכנס למצב מטה־סטבילי. לכן לא ניתן לבנות פליפ פלופ חסין בפני מטה־סטביליות.
זמן חשוב אחר נקרא זמן השיהוי מהשעון למוצא (שמסומן tpC-Q) שהוא הזמן שלוקח לפליפ פלופ לשנות את המוצא אחרי השפה הדוגמת. לעיתים זמן שינוי המוצא מערך נמוך לגבוה (tplh) שונה מזמן שינוי המוצא מערך גבוה לנמוך (tphl).
זמן חשוב נוסף הוא שיהוי הזיהום (contamination delay שמסומן tcC-Q) שהוא הזמן שמובטח שמוצא הפליפ פלופ נשאר בערכו הקודם לאחר השפה הדוגמת של השעון. לאחר זמן זה מוצא הפליפ פלופ עלול להשתנות ולהיות לא תקף. אולם מובטח שלאחר שעבר זמן tpC-Q במוצא יופיע ערך לוגי תקף ונכון.
כשמחברים כמה פליפ פלופים ברצף כשביניהם לוגיקה צירופית (CL) ומחזור שעון באורך Tclk, חשוב להבטיח שבמסלול הארוך ביותר בין שני פליפ פלופים יתקיים התנאי:
ובמסלול הקצר ביותר מוכרח להתקיים התנאי:
ראו גם

טבלת עירור
הערות שוליים

↑  מַעְגַּל דְּלַגְלַג במילון קשר ואלקטרוניקה (תש"ל), באתר האקדמיה ללשון העברית
| --- | --- |
בקרת זהויות :  GND: 4135907-0 
סימול חשמלי של פליפ פלופ D. < היא כניסת השעון, D היא כניסת הנתונים ו־Q היא מוצא המידע השמור
סימון של פליפ פלופ מסוג T.‏ < היא כניסת השעון, T כניסת הנתונים ו־Q מוצא הפליפ פלופ שמוציא את המידע השמור
סימון חשמלי של פליפ פלופ S-R. < היא כניסת השעון, S היא כניסת Set, כניסת R היא Reset, היציאה Q מוציאה את הסיבית שנשמרה ו־'Q את ההיפוך שלה
סימול חשמלי של פליפ פלופ J-K. < היא כניסת השעון,
J ו־K הן כניסות המידע, Q היא מוצא הפליפ פלופ שמוציא את הסיבית שנשמרה ו־'Q היא ההופכי של Q
דיאגרמת גלים (מעברים) של פליפ פלופ J-K